Title: P r e d k l a d a c i a s p r á v a
Author: Julián Groch
Last saved by: spano
Company: MH SR

Predkladacia správa

	Správa z 23. riadneho zasadnutia Rady colnej únie Českej republiky a Slovenskej republiky, uskutočneného dňa 2. decembra 2003 v Bratislave, je predkladaná vláde Slovenskej republiky v súlade so Zmluvou medzi SR a ČR o vytvorení colnej únie, ktorá bola podpísaná v Prahe dňa 29. októbra 1992.

	Správa obsahuje rozhodnutie Rady colnej únie ČR a SR č. 30 a záznam č. 30               z uvedeného zasadnutia Rady a rozhodnutie č. 29 a záznam č. 29 Rady colnej únie k návrhu colných sadzobníkov ČR a SR na rok 2004, ktoré Rada prerokovala mimo svojho zasadnutia (formou per rollam). 

	23. riadne zasadnutie Rady colnej únie SR a ČR zvolal jej predseda – minister priemyslu a obchodu Českej republiky Milan Urban na základe článku 30 Zmluvy medzi SR a ČR o vytvorení colnej únie. Na zasadnutí Rady sa ako jej členovia zúčastnili:

	Za SR: Pavol Rusko                  –  podpredseda vlády a minister hospodárstva
                        Marián Radošovský      –  štátny tajomník Ministerstva pôdohospodárstva, 
                                                                  v zastúpení ministra
                        Vladimil Podstránsky    –  štátny tajomník Ministerstva financií, v zastúpení  
                                                                  ministra
                         
	Za ČR: Milan Urban                  – minister priemyslu a obchodu
                        Pavel Rybníček              – štátny tajomník Ministerstva poľnohospodárstva, 
                                                                  v zastúpení ministra
                        Rudolf Jindrák               – námestník ministra zahraničných vecí, v zastúpení  
                                                                  ministra
                 
	V súlade s článkom 30, odsek 3 Zmluvy medzi SR a ČR o vytvorení colnej únie a článkom 2, bod 2 Štatútu Rady colnej únie prevzal funkciu predsedu Rady colnej únie na dvadsiate tretie funkčné obdobie podpredseda vlády a minister hospodárstva SR Pavol Rusko. 

	Z najdôležitejších bodov, ktoré Rada prerokovala, je potrebné uviesť problematiku obchodu s poľnohospodárskymi a potravinárskymi výrobkami, návrh colných sadzobníkov ČR a SR na rok 2004, správu o súčasnom vývoji vzájomného obchodu medzi ČR a SR, informáciu o činnosti medzirezortnej konzultačnej skupiny a špecializovaných pracovných skupín a materiály o ukončení činnosti colnej únie a s tým súvisiace otázky ďalšej spolupráce zmluvných strán. 

	Návrh colných sadzobníkov ČR a SR na rok 2004 bol prerokovaný Radou colnej únie skrátenou formou per rollam, z dôvodu vytvoriť časový priestor na schválenie a vydanie nariadení vlády ČR a vlády SR, ktorými sa vydávajú colné sadzobníky. K uvedenému návrhu bolo Radou colnej únie prijaté jej rozhodnutie č. 29, ktorého súčasťou je i záznam č. 29.

	V súvislosti s ukončením činnosti Stáleho sekretariátu Rady colnej únie k 1. máju 2004 Rada colnej únie schválila vykonanie záverečnej kontroly hospodárenia s prostriedkami štátneho rozpočtu pred ukončením jeho fungovania. Kontrolu vykonajú ministerstvá financií oboch republík.

	Posledné záverečné zasadnutie Rady colnej únie sa uskutoční na jar tohto roka v Českej republike. Jeho slávnostný charakter by mal byť umocnený účasťou najvyššej politickej reprezentácie oboch republík a mal by prezentovať význam viac ako jedenásťročnej existencie colnej únie ČR a SR. 
 
Materiál nebude mať  žiadny finančný a ekonomický vplyv, ani negatívny vplyv na životné prostredie a zamestnanosť. Materiál bol predložený na medzirezortné pripomienkové konanie všetkým povinne pripomienkujúcim subjektom a jeho vyhodnotenie je uvedené v samostatnej časti. Na rokovanie vlády sa predkladá bez rozporu.